עמנואל קוריר

עמנואל קיפקורוי קוריר (באנגלית: Emmanuel Kipkurui Korir; נולד ב-15 ביוני 1995) הוא אתלט קנייתי האלוף האולימפי (טוקיו 2020) ואלוף העולם (יוג'ין 2022) בריצת 800 מטר.

ביוגרפיה
קוריר גדל באיטן  שבקניה. בנעוריו התחרה בריצת 400 מטר, ובאפריל 2016 עבר להתחרות בריצת 800 מטר.

ב-2016 החל ללמוד ולהתאמן במסגרת אוניברסיטת טקסס באל פאסו שבארצות הברית. בינואר 2017 קבע שיא עולם בריצת 600 מטר באולם בתוצאה של 1:14.97 דקות. במרץ 2017 זכה באליפות האתלטיקה באולם של ה-NCAA וביוני זכה באליפות ה-NCAA באצטדיון בזמן של 1:45.03 דקות. ביולי 2017 ניצח בתחרות ליגת היהלום במונקו בשיא אישי של 1:43.10 דקות. באוגוסט 2017 החליט להפוך למקצוען ולוותר על המשך זכאותו להתחרות במסגרת ה-NCAA. הוא חתם על חוזה עם חברת נייקי. במקביל הוא ממשיך ללמוד באוניברסיטה ולהתאמן תחת מאמן האתלטיקה שלה.

בפברואר 2018 קבע בתחרות באולם בניו יורק תוצאה של 1:44.21 דקות המהווה שיא אפריקה ומדרגת אותו שלישי בכל הזמנים. ביולי 2018 ניצח בתחרות ליגת היהלום בלונדון ושיפר את שיאו האישי באצטדיון ל-1:42:05 דקות, תוצאה המדרגת אותו שישי בכל הזמנים. באוגוסט 2018 זכה במדליית כסף באליפות אפריקה באתלטיקה בתוצאה של 1:45.65 דקות ובמדליית זהב עם נבחרת השליחים 4X400 מטר.

באולימפיאדת טוקיו זכה במדליית זהב בתוצאה של 1:45.06 דקות.

באליפות העולם באתלטיקה 2022 זכה במדליית זהב בתוצאה של 1:43.71 דקות.

קישורים חיצוניים

 עמנואל קוריר באתר אוניברסיטת טקסס באל פאסו

הערות שוליים

רצים קנייתים למרחקים בינוניים
קנייתים שנולדו ב-1995
אלופים אולימפיים מקניה
אלופים אולימפיים: ריצת 800 מטרים (גברים)
אלופי עולם באתלטיקה
רצים באולימפיאדת טוקיו (2020)